อธิบดีกรมราชทัณฑ์ เปิดเผย จับกุมผู้แอบอ้างเป็นเจ้าหน้าที่ราชทัณฑ์ หลอกเรียกเงินญาติได้แล้ว
อธิบดีกรมราชทัณฑ์ เปิดเผย จับกุมผู้แอบอ้างเป็นเจ้าหน้าที่ราชทัณฑ์ หลอกเรียกเงินญาติได้แล้ว พันตำรวจเอก ณรัชต์ เศวตนันทน์ อธิบดีกรมราชทัณฑ์ เปิดเผยว่า จากกรณีมีญาติของผู้ต้องขังเรือนจำอำเภอภูเขียว จังหวัดชัยภูมิ เข้าร้องเรียนว่า ถูกเจ้าหน้าที่ราชทัณฑ์ หลอกลวงให้โอนเงินให้ 2 ครั้ง เป็นเงิน 6,300 บาท และ 6,000 บาท เพื่อช่วยเหลือผู้ต้องขังให้ได้รับการปล่อยตัวก่อนกำหนดโดยนายเทวพงศ์พันธ์   เมืองยม ผู้บัญชาการเรือนจำอำเภอภูเขียว ได้ประสานไปยังสถานีตำรวจภูธรภูเขียว เพื่อให้ญาติเข้าแจ้งความดำเนินคดีตามกฎหมาย กับผู้แอบอ้างและหลอกลวงเรียกเงินญาติดังกล่าว ต่อมา ตำรวจและเจ้าหน้าที่ราชทัณฑ์ได้ร่วมกันวางแผน จนสามารถขยายผลและจับกุม นางสาวศุภสรณ์ ขันประมาณ ซึ่งเป็นผู้แอบอ้างและหลอกลวงให้ญาติโอนเงินดังกล่าวได้  กรมราชทัณฑ์ จึงขอให้ญาติผู้ต้องขังทุกคน อย่าได้หลงเชื่อบุคคลที่แอบอ้างเป็นเจ้าหน้าที่ราชทัณฑ์ ทั้งนี้ อธิบดีกรมราชทัณฑ์ ได้กำชับเจ้าหน้าที่ทุกคน ให้ยึดถือปฏิบัติหน้าที่ตามกฎระเบียบ ข้อบังคับอย่างเคร่งครัด หากพบว่า มีเจ้าหน้าที่คนใดเข้าไปเกี่ยวข้องกับการกระทำผิด จะถูกดำเนินการทางวินัย เพื่อมิให้เป็นแบบอย่างและเกิดความเสียหายแก่ทางราชการได้ และหากมีผู้ถูกหลอกลวง เหมือนกรณีดังกล่าว ขอให้แจ้งต่อผู้บัญชาการเรือนจำ หรือตำรวจ เพื่อดำเนินคดีต่อไป